OKRESNÁ PROKURATÚRA ŽILINA 
Moyzesova 20, 011 56 Žilina 1

Číslo: 2 Pv 90/16/5511	Žilina 24.02.2016 
EEČ: 2-43-58-2016

U Z N E S E N I E

Trestná vec:	obv. XXXXX 
Trestný čin:	Prečin Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 
Rozhodol: 	prokurátorka Okresnej prokuratúry Žilina 
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:  
XXXXX
dátum narodenia: XXXXX
miesto narodenia: XXXXX 
trvalé bydlisko: XXXXX XXXXX XXXXX
väzba: nie
ktorý je trestne stíhaný pre trestný čin:
- Prečin Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 

na tom skutkovom základe, že:
ako otec XXXXX, nar. XXXXX, t.č. študentky 3. ročníka nadstavbového štúdia XXXXX, voči ktorej má zákonnú vyživovaciu povinnosť vyplývajúcu mu zo Zákona o rodine a z rozsudku Okresného súdu XXXXX sp. zn. 2C/238/2013-72 zo dňa 26.06.2014 v spojení s rozsudkom Krajského súdu XXXXX sp. zn. 9Co/909/2014 zo dňa 27.11.2014, právoplatným dňa 07.01.2015, ktorým mu bola určená povinnosť platiť výživné na dcéru v sume 120,- EUR mesačne k jej rukám s povinnosťou výživné platiť vždy do 20-teho dňa v mesiaci vopred, túto svoju povinnosť si vedome riadne neplnil od 01.10.2015 do 24.02.2016, pričom v období neplatenia výživného nebol evidovaný ako nezamestnaný a pracoval ako strojník v spoločnosti XXXXX a od 07.01.2016 v spoločnosti XXXXX, v dôsledku čoho v uvedenom období zavinil k rukám dcéry XXXXX dlh na výživnom vo výške 600,- EUR, ktorý uhradil platbami zo dňa 16.02.2016, kedy dcére osobne zaplatil sumu 50,- EUR a dňa 17.02.2016, kedy na účet dcéry vložil sumu 550,- EUR,   
lebo zanikla trestnosť činu.  
 
Odôvodnenie:
Poverený príslušník Obvodného oddelenia PZ XXXXX uznesením číslo XXXXX zo dňa 28.01.2016 podľa § 199 ods. 1 Tr. por. začal trestné stíhanie vo veci prečinu zanedbania povinnej výživy podľa § 207 ods. 1                  Tr. zák. a súčasne podľa § 206 ods. 1 Tr. por. vzniesol obvinenie XXXXX pre prečin zanedbania povinnej výživy podľa § 207 ods. 1 Tr. zák., ktorého sa dopustil na tom skutkovom základe, ktorý je popísaný vo výrokovej časti označeného uznesenia. 

	Po skončení vyšetrovania poverený príslušník PZ dňa 23.02.2016 predložil spisový materiál tunajšej prokuratúre s návrhom na zastavenie trestného stíhania podľa § 215 ods. 1 písm. h) Tr. por., s ktorým som sa po preštudovaní spisu stotožnila. 

	V priebehu prípravného konania obvinený XXXXX vypovedal, že rozsudkom súdu má určenú povinnosť prispievať na výživu dcéry XXXXX sumou 120,- EUR mesačne do 20-teho dňa v mesiaci. Túto svoju povinnosť si neplní od 01.10.2015 doposiaľ (obvinený vypovedal dňa 29.01.2016), čím zavinil dlh vo výške 480,- EUR z dôvodu exekúcie, kde spláca ešte predošlý dlh z výživného, ktorý si zavinil a neostáva mu na platenie riadneho výživného. Od 04.01.2016 je zamestnaný v XXXXX ako vodič, strojník s mesačným príjmom 405,- EUR. Predtým robil ako strojník vo firme XXXXX, kde mal rovnaký príjem. 

Z výpovede svedkyne - poškodenej XXXXX  vyplýva, že  jej otec XXXXX je povinný prispievať na jej výživu sumou 120,- EUR do               20-teho dňa v mesiaci vopred k jej rukám. Svoju vyživovaciu povinnosť si jej otec neplní od 01.10.2015 doposiaľ (svedkyňa vypovedala dňa 17.02.2016), čím zavinil dlh na výživnom vo výške 480,- EUR, bez februára 2016. Ona navštevuje Strednú zdravotnícku školu v XXXXX – 3. ročník nadstavbového štúdia. Hmotnou núdzou netrpí. Otec sa žiadnym iným spôsobom o ňu nezaujíma, nekupuje jej darčeky a ani iné hmotné veci. Dlží jej výživné za obdobie od 01.10.2015. Do 29.02.2016 splatil v plnej výške výživné tak, že jej na účet vložil sumu 550,- EUR a 50,- EUR jej dal do ruky pri stretnutí dňa 16.02.2016. Celkovo jej zaplatil 600,- EUR za obdobie od 01.10.2015 do 29.02.2016 a na výživnom jej nie je nič dlžný. Neplatenie výživného nemalo na ňu trvalo nepriaznivé následky. 

Podstatné listinné doklady vo vyšetrovacom spise tvorí rozsudok Krajského súdu XXXXX sp. zn. 9Co/909/2014 zo dňa 27.11.2014, právoplatný dňa 07.01.2015, o určení výživného vo výške 120,- EUR, potvrdenie o návšteve školy a  doklad z VÚB Banky, a.s. pobočka XXXXX o vložení sumy 550,- EUR na účet XXXXX zo dňa 17.02.2016. 

Súčasťou vyšetrovacieho spisu sú aj správy k osobe obvineného, pričom podstatná z nich je správa z Úradu práce, sociálnych vecí a rodiny XXXXX zo dňa 21.01.2016, podľa ktorej XXXXX od 01.10.2015 nebol evidovaný ako nezamestnaný a pracovná zmluva zo spoločnosti XXXXX zo dňa 04.01.2016. 

S poukazom na vykonané dokazovanie v posudzovanej veci možno bez akýchkoľvek pochybností vyvodiť záver, že obvinený XXXXX má zákonnú vyživovaciu povinnosť voči svojej dcére XXXXX, ktorej výška bola určená rozsudkom súdu vo výške 120,- EUR mesačne a ktorú si vedome riadne a pravidelne neplnil od 01.10.2015 do 24.02.2016. V sledovanom období na výživné neprispel žiadnou čiastkou, avšak dlžné výživné uhradil po vznesení obvinenia platbami zo dňa  16.02.2016, kedy uhradil 50,- EUR a dňa 17.02.2016, kedy zaplatil 550,- EUR. 
Z vykonaného dokazovania nebolo zistené, že by neplatenie výživného malo trvalo nepriaznivé následky na oprávnenú osobu. 

Vzhľadom na tieto skutočnosti konštatujem, že skutočnosti zistené z vykonaného dokazovania nasvedčujú tomu, že skutok, pre ktorý bolo začaté trestné stíhanie a vznesené obvinenie XXXXX  bol ním spáchaný a že tento má všetky zákonné znaky prečinu zanedbania povinnej výživy podľa § 207  ods. 1  Tr. zák.

Prečinu zanedbania povinnej výživy podľa § 207 ods. 1 Tr. zák. sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať  iného.

Podľa § 86 ods. 1 písm. a) Tr. zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

V predmetnej trestnej veci bolo vykonaným dokazovaním jednoznačne preukázané, že obvinený XXXXX splnil všetky podmienky ustanovenia o účinnej ľútosti v zmysle § 86 ods. 1 písm. a) Tr. zák., nakoľko dlžné výživné uhradil v plnej výške a neplatenie výživného nemalo trvalo nepriaznivé následky. Vzhľadom na uvedené možno konštatovať, že v dôsledku uvedeného zanikla z jeho strany trestnosť prečinu zanedbania povinnej výživy podľa § 207 ods. 1  Tr. zák. 

Podľa § 215 ods. 1 písm. h) Tr. por. prokurátor zastaví trestné stíhanie, ak zanikla trestnosť činu.

S poukazom na to, čo je vyššie uvedené, som rozhodla tak, ako je popísané vo výrokovej časti tohto uznesenia.
  
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. 

XXXXX 
prokurátorka